মালাউই জাতীয় ফুটবল দল
মালাউই জাতীয় ফুটবল দল (ইংরেজি: Malawi national football team) হচ্ছে আন্তর্জাতিক ফুটবলে মালাউইয়ের প্রতিনিধিত্বকারী পুরুষদের জাতীয় দল, যার সকল কার্যক্রম মালাউইয়ের ফুটবলের সর্বোচ্চ নিয়ন্ত্রক সংস্থা মালাউই ফুটবল অ্যাসোসিয়েশন দ্বারা নিয়ন্ত্রিত হয়। এই দলটি ১৯৬৮ সাল হতে ফুটবলের সর্বোচ্চ সংস্থা ফিফার এবং ১৯৭৪ সাল হতে তাদের আঞ্চলিক সংস্থা আফ্রিকান ফুটবল কনফেডারেশনের সদস্য হিসেবে রয়েছে। ১৯৫৭ সালে, মালাউই প্রথমবারের মতো আন্তর্জাতিক খেলায় অংশগ্রহণ করেছে; মালাউইয়ে অনুষ্ঠিত উক্ত ম্যাচে মালাউই উত্তর রোডেসিয়ার কাছে ৫–০ গোলের ব্যবধানে পরাজিত হয়েছে। ৪১,০০০ ধারণক্ষমতাবিশিষ্ট বিঙ্গু জাতীয় স্টেডিয়ামে শিখা নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় মালাউইয়ের রাজধানী লিলোঙ্গুইয়ে অবস্থিত। বর্তমানে এই দলের ম্যানেজারের দায়িত্ব পালন করছেন মেকে মোয়াসে এবং অধিনায়কের দায়িত্ব পালন করছেন আমাজুলুর রক্ষণভাগের খেলোয়াড় লিম্বিকানি এমজাভা। মালাউই এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, আফ্রিকা কাপ অফ নেশন্সে মালাউই এপর্যন্ত ২ বার অংশগ্রহণ করেছে, যার প্রত্যেকবার তারা শুধুমাত্র গ্রুপ পর্বে অংশগ্রহণ করতে সক্ষম হয়েছে। পিটার এমপোন্ডা, জোসেফ কামওয়েন্ডো, জেমস সাঙ্গালা, ইয়াং চিমোদজি এবং কিন্নাহ ফিরির মতো খেলোয়াড়গণ মালাউইয়ের জার্সি গায়ে মাঠ কাঁপিয়েছেন।